শিশুর প্রাণ বাঁচাতে জীবনের ঝুঁকি! নদী পার করে অসাধ্যসাধন নার্সের

ওয়েব ডেস্ক: ডাক্তার, নার্সদের অনেকেই ভগবানের দূত মনে করেন। কিছু ক্ষেত্রে এর ব্যাতিক্রম ছবি দেখা গেলেও অনেক সময় সত্যিই মানুষরূপী দেবদূতের কাজ করে থাকেন স্বাস্থ্যকর্মীরা। বন্যাবিধ্বস্ত হিমাচলেও দেখা মিলল সেরকমই এক নার্সের (Nurse)। নাম কমলা দেবী। কাঁধের ব্যাগে জীবনদায়ী ইনজেকশন ও ওষুধ নিয়ে তিনি দাঁড়িয়েছিলেন খরস্রোতা এক নদীর পাড়ে। নদীতে পড়লেই মৃত্যু নিশ্চিত, তবুও পিছিয়ে আসেননি নার্স কমলা। কারণ, তাঁর হাতেই ছিল দুই মাসের এক শিশুর বিশল্যকরণী।

ঘটনাটি ঘটে হিমাচলপ্রদেশের (Himachal Pradesh) মাণ্ডির চৌহরঘাটি এলাকার সুদহার পঞ্চায়েতে। টিক্কর গ্রামের বাসিন্দা কমলা সেদিন ডিউটিতে যাওয়ার জানতে পারেন যে, জরুরি ভিত্তিতে এক শিশুকে ইনজেকশন দিতে হবে। কিন্তু লাগাতার বৃষ্টিতে এলাকার সেতু ভেঙে গিয়েছে, রাস্তাঘাট ধসে পড়েছে। ফলে স্বাভাবিক পথে শিশুটির কাছে পৌঁছনো কার্যত অসম্ভব ছিল। বাধ্য হয়েই তিনি টিলা থেকে টিলা ঝাঁপিয়ে নদী পার হওয়ার ঝুঁকিপূর্ণ পথ বেছে নেন।

আরও পড়ুন: Whatsapp-এ বিয়ের নিমন্ত্রণ! এক ক্লিকেই সর্বস্বান্ত সরকারি কর্মী

এই ঘটনাটি ধরা পড়েছে এক ক্যামেরায়। আর সেই ভিডিও ইতিমধ্যেই ভাইরাল (Viral Video) হয়েছে সোশ্যাল মিডিয়ায়। ভিডিওতে দেখা যাচ্ছে, ওষুধের ব্যাগ কাঁধে নিয়ে নদীর পাশের উঁচু টিলা থেকে লাফ দিচ্ছেন নার্স কমলা। সেই দৃশ্য দেখে নেটিজেনরা মুগ্ধ। তাঁর সাহসিকতা ও কর্তব্যনিষ্ঠার প্রশংসায় ভরে উঠেছে ভিডিওর কমেন্টবক্স।

Meet Staff Nurse Kamla, who risked her life to ensure a two-month-old baby received a crucial injection. With the bridge in her area swept away, she crossed the river to reach the child. She is From Paddhar’s Chauharghati, Mandi. @CMOFFICEHP @mansukhmandviya @nhmhimachalp @WHO pic.twitter.com/o9JFmIHskx

— Vinod Katwal (@Katwal_Vinod) August 23, 2025

নিজের কাজকে বড় করে না দেখিয়ে কমলা বলেছেন, “প্রতিদিনই চার কিলোমিটার হেঁটে যেতে হয়। রাস্তাঘাট নেই, ব্রিজও সব ভেসে গেছে। কিন্তু রোগীর কাছে পৌঁছনোই আমার দায়িত্ব। রোগীর প্রাণ বাঁচানোই আসল কাজ।”